ย้ำช่วงท้ายสงกรานต์ "เหนื่อยล้าต้องหยุดพัก"  ขอบคุณทุกฝ่ายหลังยอดเสียชีวิตจากอุบัติเหตุลดลงร้อยละ 20
นายนิพนธ์ บุญญามณี รัฐมนตรีช่วยว่าการกระทรวงมหาดไทย ลงพื้นที่ติดตามและตรวจเยี่ยมจุดตรวจในการดำเนินงานเพื่อป้องกันและลดอุบัติเหตุตลอดช่วงเทศกาลสงกรานต์ ประจำปี 2565 ณ จุดตรวจหน้าที่ว่าการอำเภอนาทวี อำเภอนาทวี จังหวัดสงขลา โดยกล่าวว่า ได้มาเยี่ยมและให้กำลังใจเจ้าหน้าที่ที่ปฏิบัติหน้าที่ด้วยความเข้มแข็ง ช่วยดูแลความปลอดภัยทางถนนให้กับประชาชน ทำให้ตัวเลขการเกิดอุบัติเหตุและผู้เสียชีวิตลดลง โดยภาพรวม 4 วันอันตรายสถานการณ์เป็นตามที่คาดการณ์ ปีนี้ลดการสูญเสียลงร้อยละ 20 เชื่อมั่นว่า สามารถรักษามาตรฐานนี้ไว้ เป้าหมายการลดอัตราผู้เสียชีวิตจากอุบัติเหตุทางถนนของประเทศทำได้อย่างแน่นอน ถ้าประชาชนให้ความร่วมมือในการปฏิบัติตามกฎหมายจราจรอย่างเคร่งครัด โดยเฉพาะพฤติกรรมเสี่ยงที่เป็นปัจจัยทำให้เกิดอุบัติเหตุรุนแรงคือ ดื่มแล้วขับ ขับรถเร็วและการไม่ใช้อุปกรณ์นิรภัยรัฐมนตรีช่วยว่าการกระทรวงมหาดไทย ขอความร่วมมือประชาชนในช่วง 1-2 วันนี้ เป็นช่วงที่มีการทยอยเดินทางกลับ ขอให้เพิ่มความระมัดระวัง เพราะอาจอ่อนเพลียเหนื่อยล้าต้องหยุดพัก ผู้เดินทางต้องนอนหลับพักผ่อนให้เพียงพอและเน้นย้ำเจ้าหน้าที่ให้คุมเข้ม โดยเฉพาะรถจักรยานยนต์ ซึ่งเป็นพาหนะที่เกิดอุบัติเหตุและมีผู้สูญเสียสูงสุด รวมถึงกวดขันปัจจัยเสี่ยงอุบัติเหตุทั้ง 3 กรณีได้แก่ ขับรถเร็ว ดื่มแล้วขับและไม่สวมหมวกนิรภัย ควบคู่กับการสร้างเพิ่มความเข้มข้นในการตั้งจุดตรวจ ด่านชุมชน จุดบริการเส้นทางทั้งสายหลักและสายรองต่างๆ ให้เข้มงวดในการบังคับใช้กฎหมายเพื่อให้สถิติการเกิดอุบัติเหตุในพื้นที่ลดลงอย่างเป็นรูปธรรมและให้ดำเนินงานควบคู่กับการรณรงค์ป้องกันการแพร่ระบาดของโรคโควิด-19